b'\n_START_ARTICLE_\nSeverni te\xc4\x8dajnik\n_START_PARAGRAPH_\nSeverni te\xc4\x8dajnik ali arkti\xc4\x8dni krog je eden od petih pomembnej\xc5\xa1ih vzporedni\xc5\xa1kih krogov, s katerimi so ozna\xc4\x8dene posebne zemljepisne \xc5\xa1irine na zemljevidih sveta. Ozna\xc4\x8duje mejo, severno od katere je Sonce vsaj enkrat na leto nad obzorjem vseh 24 ur v dnevu ter vsaj enkrat pod obzorjem vseh 24 ur v dnevu. Njegov polo\xc5\xbeaj je spremenljiv, saj se nagib Zemljine vrtilne osi po\xc4\x8dasi spreminja (pribli\xc5\xbeno 2\xc2\xba v 40.000 letih); na dan 5. junija 2016 je potekal 66\xc2\xb033\xe2\x80\xb246.2\xe2\x80\xb3 severno od ekvatorja. Prera\xc4\x8dunano v razdaljo se vsako leto premakne pribli\xc5\xbeno 15 m proti severu. Obmo\xc4\x8dju severno od arkti\xc4\x8dnega kroga pravimo Arktika._NEWLINE_Njegova ustreznica na ju\xc5\xbeni polobli je ju\xc5\xbeni te\xc4\x8dajnik, ki obdaja Antarktiko.\n_START_SECTION_\nGeografija\n_START_PARAGRAPH_\nTe\xc4\x8dajnik je dolg pribli\xc5\xbeno 17.662 km. Obmo\xc4\x8dje severno od njega je veliko pribli\xc5\xbeno 20 milijonov km\xc2\xb2 oz. 4\xc2\xa0% zemeljskega povr\xc5\xa1ja._NEWLINE_Poteka, od zahoda proti vzhodu, \xc4\x8dez Arkti\xc4\x8dni ocean, Skandinavijo, Severno Azijo, Severno Ameriko in Grenlandijo. Pre\xc4\x8dka ozemlje osmih dr\xc5\xbeav: Norve\xc5\xa1ke, \xc5\xa0vedske, Finske, Rusije, Zdru\xc5\xbeenih dr\xc5\xbeav Amerike (Aljaska), Kanade, Danske (Grenlandija in Ferski otoki) ter Islandije (oto\xc4\x8dek Gr\xc3\xadmsey severno od glavnega otoka).'